Dňom vyvesenia návrhu všeobecne záväzného nariadenia (ďalej len „VZN“) začína plynúť desaťdňová lehota, počas ktorej môžu fyzické osoby a právnické osoby uplatniť pripomienku k návrhu VZN v písomnej forme alebo elektronicky na adresu **info@samorin.sk** , alebo ústne do zápisnice na MsÚ.

Pripomienkou možno v určenej lehote navrhnúť nový text alebo odporučiť úpravu textu, a to doplnenie, zmenu, vypustenie alebo spresnenie pôvodného textu. Z pripomienky musí byť zrejmé, kto ju predkladá. Na ostatné podnety nemusí spracovateľ VZN prihliadať, a to najmä vtedy, ak nie sú zdôvodnené. Na pripomienky uplatnené po desaťdňovej lehote sa nemusí prihliadať.

# Návrh

# Všeobecne záväzné nariadenie č. 11/2019

**o miestnom poplatku za rozvoj na území mesta Šamorín (ďalej len „VZN“)**

**Návrh VZN: -** zverejnený na úradnej tabuli mesta dňa: 26.11.2019

* zverejnený na webovom sídle mesta dňa: 26.11.2019

**Lehota na predloženie pripomienok k návrhu VZN:** do 06.12.2019 (včítane)

Mestské zastupiteľstvo v Šamoríne podľa § 6 ods. 1 a § 11 ods. 4 písm. g) zákona SNR č. 369/1990 Zb. o obecnom zriadení v znení neskorších zmien a doplnkov v súlade s § 2 zákona NR SR č. 447/2015 Z.z. o miestnom poplatku za rozvoj a o zmene a doplnení niektorých zákonov v znení zákona č. 375/2016 Z.z. vydáva toto všeobecne záväzné nariadenie (ďalej len „VZN“)

**Čl. I**

**Úvodné ustanovenie**

Týmto VZN sa ustanovuje miestny poplatok za rozvoj mesta Šamorín, vo všetkých katastrálnych územiach mesta: Šamorín, Mliečno, Čilistov, Kráľovianky, Bučuháza.

**Čl. II**

**Sadzba poplatku za rozvoj**

1. Sadzba poplatku za rozvoj na území mesta Šamorín je každý aj začatý m2 podlahovej plochy nadzemnej časti stavby je pre:

a) stavby na bývanie (§ 43b ods. 1 písm. a) a b) zákona č. 50/1976 Zb. v znení zákona č. 237/2000 Z. z.) 20,-€,

b) stavby na pôdohospodársku produkciu, skleníky, stavby pre vodné hospodárstvo, stavby využívané na skladovanie vlastnej pôdohospodárskej produkcie vrátane stavieb na vlastnú administratívu 15,- €,

c) priemyselné stavby a stavby využívané na skladovanie vrátane stavieb na vlastnú administratívu 15,- €,

d) stavby na ostatné podnikanie a na zárobkovú činnosť, stavby využívané na skladovanie a administratívu súvisiacu s ostatným podnikaním a so zárobkovou činnosťou 15,- €,

e) ostatné stavby 15,-€.

**Čl. III**

**Použitie výnosu**

1. Výnos poplatku za rozvoj je príjmom rozpočtu mesta.

2. Výnos z poplatku za rozvoj sa použije na úhradu kapitálových výdavkov súvisiacich

so stavbou, vrátane vysporiadania pozemku na tento účel:

a) zariadenia starostlivosti o deti,

b) slúžiacou na poskytovanie sociálnych, športových a kultúrnych služieb,

c) sociálneho bývania,

d) školského zariadenia a zariadenia slúžiaceho na praktické vyučovanie,

e) zdravotníckeho zariadenia,

f) verejne prístupného parku, úpravu verejnej zelene,

g) miestnej komunikácie, parkovacích plôch, verejného osvetlenia a technickej

infraštruktúry.

3. Výnos z poplatku za rozvoj použije mesto podľa potreby v katastrálnych územiach mesta.

**Čl. IV**

**Spôsob zverejnenia informácií o výške výnosu z poplatku za rozvoj a jeho použití**

Mesto Šamorín raz ročne zverejní informácie o výške výnosu z poplatku za rozvoj a jeho použití v členení použitia výnosov podľa realizovaných projektov **v** **Záverečnom účte a vo Výročnej správe mesta za predchádzajúci kalendárny rok.**

**Čl. V**

**Záverečné ustanovenie**

1. Na tomto všeobecne záväznom nariadení sa uznieslo Mestské zastupiteľstvo v Šamoríne

dňa ...............pod č..

2. Týmto všeobecne záväzným nariadením sa ruší Všeobecne záväzné nariadenie

č.10/2016 o miestnom poplatku za rozvoj na území mesta Šamorín v znení VZN č.2/2017.

3. Toto všeobecne záväzné nariadenie nadobúda účinnosť dňa 01.01.2020.

**Csaba Orosz**

**primátor mesta**